Porovnávanie premenných v kontingenčných tabuľkách (skupina druhov, farba plodu, čas zberu, vek, hustota) má dva dôsledky. Po prvé členské štáty musia používať veľmi vysoký výberový podiel. V krajinách, ktoré nemali register sadov, bol výberový podiel veľmi vysoký – 54 %. Päť z týchto krajín preto muselo vykonať sčítanie, aby získali údaje o sadoch. Po druhé podrobné členenie údajov vedie k nákladným a časovo náročným zberom údajov. Priemerné náklady na zber údajov o sadoch (za referenčný rok) sú približne 220 000 EUR na krajinu v rozmedzí od 2 500 EUR do 900 000 EUR. Vstup práce na štatistických úradoch sa pohybuje v rozmedzí od 0,1 ekvivalentu plného pracovného času do 6,2 ekvivalentu plného pracovného času. Existuje aj veľmi vysoké zaťaženie respondentov v dôsledku veľkých vzoriek a dlhých dotazníkov, ktoré si vyžadujú veľa meraní plochy.

Rozsiahle investície na vnútroštátnej úrovni do zberu veľmi podrobných informácií nanešťastie neprinášajú používateľom údajov plné výhody, keďže niektoré zozbierané údaje sa nemôžu zverejniť z dôvodu štatistickej dôvernosti.

Skupiny druhov vymedzené v prílohe I k nariadeniu, najmä pokiaľ ide o jablká a hrušky, náležite neodzrkadľujú rozmiestnenie skupín druhov v EÚ. Pri stolových jablkách je 34 % plochy so stromami zaradených do skupiny „Ostatné“ a pri hruškách je to 18 %. Problém je ešte výraznejší v severných a východných častiach Európy, kde sú v niektorých krajinách takmer všetky sady zaradené do triedy „Ostatné“.

Je ťažké zozbierať dobrovoľné údaje o jabloniach, hruškách a broskyniach, ktoré boli vysadené na priemyselné spracovanie, keďže v mnohých prípadoch každoročné rozhodnutia pestovateľov o tom, či predajú ovocie na konzumáciu alebo na priemyselné spracovanie, ovplyvňuje skôr počasie, trhové podmienky a hľadiská kvality, a nie odroda ovocného stromu.

2.1.2. Zber údajov o vinohradoch

V článku 3 ods. 4 nariadenia sa stanovuje, že údaje o viniči okrem stolového hrozna (príloha II k nariadeniu) sa zostavujú pomocou „údajov dostupných vo vinohradníckom registri zavedenom v súlade s článkom 185a nariadenia (ES) č. 1234/2007 za všetky podniky zahrnuté do tohto registra, ako sa vymedzuje v článku 3 ods. 1 písm. a) nariadenia (ES) č. 436/2009“. Povinné prepojenie medzi vinohradníckym registrom a zberom údajov o vinohradoch podľa nariadenia spôsobuje vo viacerých členských štátoch problémy, keďže register nie je vždy aktuálny a neobsahuje všetky premenné uvedené v nariadení. Povinnosť používať register ako jediný zdroj údajov je takisto problematická z pohľadu Kódexu postupov pre európsku štatistiku. Dôvodom je, že ukazovateli 6.2 sa uvádza, že výber štatistických zdrojov by mal byť založený na štatistických hľadiskách, a že v ukazovateli 12.1 sa vyžaduje, aby sa zdrojové údaje pravidelne vyhodnocovali a overovali.

2.2. Potreby používateľov

Konzultácie s GR zodpovednými za danú politiku potvrdili, že Komisia musí byť presne informovaná o potenciáli sadov vyprodukovať určité druhy trvalých plodín v rámci EÚ. Aby sa zabezpečilo správne riadenie spoločnej poľnohospodárskej politiky, Komisia vyžaduje, aby sa údaje o trvalých plodinách poskytovali pravidelne. Kontrola údajov však ukázala, že možno uskutočniť významné opatrenia na zníženie zaťaženia, najmä pri zbere údajov o sadoch.



Tieto premenné ako súčasť štrukturálnych štatistických údajov, ktoré sa poskytujú na potreby monitorovania politiky, už nie sú potrebné:

•skupiny druhov v prípade jabĺk a hrušiek,

•farba plodu v prípade broskýň, nektáriniek a stolového hrozna a

•čas zberu v prípade broskýň, nektáriniek, marhúľ, pomarančov a malých citrusových plodov.

Okrem toho už nie je potrebné zadávať premenné používané v súvislosti s vekom a hustotou do kontingenčných tabuliek, hoci sa môžu zozbierať samostatne. Pravidelnosť zberu údajov môže byť 6 – 7 rokov, keďže štruktúra sadov a vinohradov je pomerne stabilná. Na základe nariadenia členské štáty, ktoré pestujú vinič na najmenej 500 ha, museli zaviesť zber údajov. Pri sadoch bola prahová hodnota 1 000 ha na vnútroštátnej úrovni pre akýkoľvek druh ovocného stromu. Aby sa prahová hodnota zosúladila s inými meraniami a registrami v sektore vinárstva, aj v prípade vinohradov na výrobu vína by mala predstavovať 1 000 ha.

Politika potrebuje údaje, ktoré lepšie vystihujú regionálne oblasti. Na základe nariadenia sa údaje o ovocných stromoch zbierali na úrovni NUTS 1 a údaje o vinohradoch na výrobu vína na úrovni NUTS 2. Keďže sú tieto údaje dôležité pre analýzu regionálneho potenciálu sadov a vinohradov v súvislosti s riadením trhu aj v prípade krízy, všetky štrukturálne údaje o sadoch a vinohradoch je potrebné zbierať na úrovni NUTS 2.

3. EURÓPSKA STRATÉGIA PRE POĽNOHOSPODÁRSKE ŠTATISTIKY NA ROK 2020 A NOVÁ GENERÁCIA POĽNOHOSPODÁRSKEJ ŠTATISTIKY: DÔSLEDKY NA NARIADENIE (EÚ) č. 1337/2011

Eurostat intenzívne pracuje na „stratégii pre poľnohospodárske štatistiky na rok 2020 a ďalšie roky“ s používateľmi údajov (hlavne inými útvarmi Komisie a inštitúciami EÚ) a národnými štatistickými úradmi od roku 2014. Cieľom stratégie pre poľnohospodárske štatistiky je:

·efektívne vytvárať štatistiky, ktoré zodpovedajú potrebám používateľov,

·výrazne nezvýšiť zaťaženie respondentov a štatistických systémov a sprístupniť viac štatistík,

·zlepšiť konzistentnosť medzi čiastkovými oblasťami poľnohospodárskej štatistiky,